Σαλονικιώτικα σουτζουκάκια
Ο Θεσσαλονικιός Αστέριος Κουστούδης μάς αποκαλύπτει τα απλά αλλά πολύτιμα μυστικά για τα σαλονικιώτικα σουτζουκάκια, όπως το μείγμα του κιμά, το πολύ καλό ζύμωμά του και την πολύωρη αναμονή, ώστε να τα ετοιμάσουμε στο σπίτι.
800 γρ. κιμάς μοσχαρίσιος, από ελιά, περασμένος δύο φορές από την κιμαδομηχανή, 200 γρ. κιμάς πρόβειος, από μπούτι, περασμένος δύο φορές από την κιμαδομηχανή, 2 ξερά κρεμμύδια, ψιλοκομμένα , 500 γρ. ψίχα από μπαγιάτικο ψωμί, μουσκεμένο σε γάλα και καλά στυμμένο, 1 κουτ. γλυκού ξερή ρίγανη, τριμμένη, 1 κουτ. γλυκού αλάτι, 1/4 κουτ. γλυκού μπούκοβο σε νιφάδες, 1/3 κουτ. γλυκού καπνιστή πάπρικα, 1/4 κουτ. γλυκού κύμινο σε σκόνη, 150 ml ελαιόλαδο + ελάχιστο επιπλέον, για την επάλειψη, 4 πίτες για σουβλάκι , λίγη γλυκιά πάπρικα , 1 ξερό κρεμμύδι, σε λεπτές ροδέλες , τα φύλλα από μερικά κλωνάρια μαϊντανό , λίγο ελαιόλαδο, 2 ντομάτες, σε φέτες
Για να φτιάξουμε σαλονικιώτικα σουτζουκάκια, αρχικά βάζουμε, σε ένα μπολ όλα τα υλικά και ζυμώνουμε καλά για αρκετή ώρα, μέχρι να αναμειχθούν. Είναι προτιμότερο να τα ζυμώσουμε στο μίξερ, με το φτερό, σε χαμηλή ταχύτητα. Το μείγμα είναι έτοιμο όταν ο κιμάς αποκτήσει πολύ ανοιχτό χρώμα. Αλείφουμε την επιφάνεια του μείγματος με λίγο ελαιόλαδο, σκεπάζουμε το μπολ με διάφανη μεμβράνη και το βάζουμε στο ψυγείο για 1 βράδυ.Προθερμαίνουμε το γκριλ στην πιο υψηλή θερμοκρασία.Λαδώνουμε τη σχάρα του φούρνου. Βγάζουμε το μείγμα κιμά από το ψυγείο και πλάθουμε σουτζουκάκια στο γνωστό σχήμα, με μήκος 8-10 εκ. Τα αραδιάζουμε στη λαδωμένη σχάρα και την τοποθετούμε περίπου 8 εκ. κάτω από τις αντιστάσεις του γκριλ. Ψήνουμε τα σουτζουκάκια για περίπου 18 λεπτά, γυρίζοντάς τα μερικές φορές. Τα μεταφέρουμε σε πιατέλα (χωρίς να σβήσουμε το γκριλ). Στο ήδη καυτό γκριλ ψήνουμε τις πίτες για λίγα λεπτά και από τις δύο πλευρές, μέχρι να γίνουν αφράτες και να ροδίσουν. Τις μοιράζουμε σε πιάτα και πάνω τους βάζουμε όσα σουτζουκάκια επιθυμεί ο καθένας στη μερίδα του. Πασπαλίζουμε με γλυκιά πάπρικα. Σε ένα μπολ ανακατεύουμε τις ροδέλες κρεμμυδιού, τα φύλλα μαϊντανού και λίγο ελαιόλαδο. Μοιράζουμε το μείγμα στις πίτες με τα σουτζουκάκια, συμπληρώνουμε με τις φέτες ντομάτας. Αν θέλουμε, βάζουμε στο πλάι κάθε πίτας από 1 κουτ. σούπας πάπρικα αλοιφή.
Ανάμεικτος κιμάς,Κρεμμύδι,Ντομάτα